SKRIFTLIG FORESPØRGSEL P-0599/01

af Marit Paulsen (ELDR) til Kommissionen

(21. februar 2001)

Om: Fri bevægelighed for arbejdstagere

Vilkårene for tilbagebetaling af studielån, som er optaget i Sverige, varierer betydeligt efter, hvilket land låntageren senere slår sig ned i. For en person, som arbejder i Sverige, andrager den årlige tilbagebetaling højst fire procent af den årlige indkomst. Hvis en person derimod arbejder i en anden medlemsstat, er vilkårene helt anderledes. Uanset indkomst skal op til fem procent af det samlede lånebeløb årligt betales tilbage. På et enkelt år kan forskellen udgøre flere tusinde svenske kroner. Det er indlysende, at det først og fremmest er personer med lav- og mellemindkomster eller personer, som arbejder på deltid med bopæl i et andet land, som stilles ringere af disse bestemmelser.

I marts 2000 spurgte jeg Kommissionen om, hvorvidt ovenstående bestemmelser var i strid med den grundlæggende ret til at søge arbejde og at bo og arbejde i en anden medlemsstat.

Det fremgår af svaret fra medlem af Kommissionen, Anna Diamantopoulos, dateret den 12. april 2000, at Kommissionen havde opfordret Sverige til at forelægge oplysninger om de svenske bestemmelser, ligesom den ville sende resultaterne af forespørgslen til mig.

I dag, næsten et år senere, har jeg endnu ikke modtaget resultaterne af Kommissionens forespørgsel. Der har heller ikke været tale om ændringer i den svenske lovgivning om reglerne for tilbagebetaling af statslige uddannelseslån. Personer med bopæl i en anden medlemsstat, er fortsat ringere stillet end de, som har bopæl i Sverige.

Derfor vil jeg gerne spørge om følgende:

1. Har de svenske myndigheder besvaret Kommissionens forespørgsel? Hvad har Sverige i bekræftende fald svaret, og er Kommissionen tilfreds med svaret?

2. Er det Kommissionens hensigt at indlede en formel procedure for at fremtvinge en tilpasning til fællesskabsbestemmelserne eller at træffe andre forholdsregler, hvis Kommissionen ikke er tilfreds med svaret (subsidiært ikke har fået noget svar)?

Svar afgivet på Kommissionens vegne af Anna Diamantopoulou

(20. april 2001)

Kommissionen beklager, at der er gået så lang tid, før den har kunnet orientere det ærede medlem om resultatet af dens undersøgelser.

De svenske myndigheder har informeret Kommissionen om reformen af den svenske studielånsordning. En ny lov om uddannelsesstøtte (1999:1395) træder i kraft den 1. juli 2001. Fra og med denne dato indebærer den nye ordning, at alle, som skal tilbagebetale studielån, vil blive behandlet ens, uanset om de bor i Sverige eller i udlandet. Personer med uindfriede lån optaget efter vilkårene i den gamle lov om uddannelsesstøtte (1973:349) kan anmode om, at lånene fra og med 1. juli 2001 kan tilbagebetales efter reglerne i den nye lov om uddannelsesstøtte (1999:1395).

Kommissionen har anmodet de svenske myndigheder om at forelægge oplysninger om reformens konsekvenser for dem, der arbejder og bor i udlandet, og som har uindfriede lån optaget efter vilkårene i den gamle lov om uddannelsesstøtte. Kommissionen vil på grundlag af disse oplysninger vurdere situationen og derefter tage stilling til, om eventuelle formelle procedurer vil være påkrævet eller ej.